SKRIFTLIG FORESPØRGSEL E-2889/02

af Adriana Poli Bortone (UEN) til Kommissionen

(14. oktober 2002)

Om: Koordinering af indsatsen inden for fællesskabsstøtten

a) Den Europæiske Unions opgave består grundlæggende i på bedst mulig måde at udnytte de afsatte midler til at opnå effektive resultater i de berørte regioner.

b) For at nå dette mål er det nødvendigt med en national administrativ struktur.

c) Dog sker det, at det samme program administreres af flere generaldirektorater (det gælder både for medlemsstater og lande uden for EU), eller at to programmer (f.eks. Cards og Interreg) får tildelt samme opgave.

Kan Kommissionen oplyse, om

1. den ikke mener, at den i sin organisation bør justere de forskellige generaldirektoraters beføjelser for at koordinere indsatsen bedre?

2. den desuden ikke mener, at den bør kontrollere, om formålet med de iværksatte programmer og de udbetalte midler stemmer overens?

Svar afgivet på Kommissionens vegne af Michel Barnier

(26. november 2002)

En bedre koordinering af Fællesskabets virksomhed er det mål, som Kommissionen hele tiden har for øje i sine bestræbelser på at forbedre arbejdsmetoderne og at højne effektiviteten.

I forvaltningen af de programmer, der får støtte fra strukturfondene, og den tilhørende koordinering deltager dels myndigheder og aktører på nationalt, regionalt og lokalt plan og Kommissionen, dels Kommissionens forskellige specialtjenestegrene, som bidrager til udfærdigelsen og gennemførelsen af foranstaltningerne. EU-programmer, der får støtte fra strukturfondene, omfatter som regel foranstaltninger inden for flere sektorer (små og mellemstore virksomheder, landbrug, uddannelse, miljø osv.) henhørende under forskellige generaldirektorater. I forbindelse med planlægningen, som finder sted på grundlag af forslag indleveret af medlemsstaterne, sikres sammenhængen og koordineringen af de forskellige foranstaltninger ved, at der fastlægges nogle fælles prioriteringer og overordnede målsætninger. Der bliver ligeledes taget hensyn hertil under opfølgningen af programmerne i forbindelse med den interne koordinering, der finder sted mellem de forskellige tjenestegrene i Kommissionen, som deltager i programmernes gennemførelse. For alle strukturfondsforanstaltninger står Generaldirektoratet for Regionalpolitik for koordineringen af de spørgsmål, der er fælles for alle fonde.

Med hensyn til interregionale samarbejdsprogrammer, hvori der deltager tredjelande, gennemføres foranstaltningerne i EU's grænseområder inden for rammerne af EU's initiativprogram Interreg, og de koordineres med de tilsvarende foranstaltninger, der finansieres af de eksterne finansieringsredskaber (Cards, Phare, Tacis osv.) Af hensyn til en effektiv koordinering gælder det for flere af programmernes forvaltnings- og opfølgningskomitéer, at de skal have repræsentanter både for EU-regionerne og de berørte tredjelande, at udvælgelsen af Interreg-projekter sker i fællesskab, og at der tages fælles initiativer vedrørende information og teknisk bistand.

I Kommissionen sker der også en koordinering. De kompetente generaldirektorater (GD for Regionalpolitik, GD for Eksterne Forbindelser og EuropeAid) arbejder tæt sammen om disse spørgsmål, og på grundlag af de store fremskridt, der er opnået i forbindelse med koordineringen mellem på den ene side Interreg og Phare CBC og på den anden side Interreg og Tacis, er tjenestegrenene for øjeblikket ved at fastsætte et grundlag for Interreg og Cards.

Kommissionen er til stadighed opmærksom på spørgsmålet om, hvordan foranstaltningerne skal koordineres, og hvor ansvaret skal placeres i forbindelse med strukturfondene.

Når det drejer sig om at afstemme ressourcerne og målene for programmerne, skal det bemærkes, at der i forordningerne for strukturfondenes virke for hver enkelt program er fastsat målsætninger og kvantificerede indikatorer, som kontrolleres under hele et programs løbetid i forbindelse med de evalueringer, der finder sted før, under og efter foranstaltningernes gennemførelse.